PTTGCคาดปีนี้เติบโตดีเพิ่มมูลค่าการผลิตได้ผล
PTTGC มั่นใจปีนี้ผลงานเยี่ยม หลังกระบวนการเพิ่มมูลค่าออกแสดงผลในไตรมาสแรก 50 ล้านเหรียญฯ
15 พ.ค. 2556

PTTGC มั่นใจปีนี้ผลงานเยี่ยม หลังกระบวนการเพิ่มมูลค่าออกแสดงผลในไตรมาสแรก 50 ล้านเหรียญฯ
นายอนนต์ สิริแสงทักษิณ ประธานเจ้าหน้าที่บริหาร บริษัท พีทีที โกลบอล เคมิคอล (PTTGC) เปิดเผยว่า แนวโน้มผลดำเนินงานของบริษัทในปีนี้ คาดว่าน่าจะดีกว่าปีที่ผ่านมา ส่วนหนึ่งเป็นผลมาจากการที่บริษัทได้ดำเนินการสร้างมูลค่าเพิ่มในการผลิตทุกผลิตภัณฑ์เพื่อให้การผลิตมีประสิทธิภาพมากขึ้น ซึ่งผลดังกล่าวได้สะท้อนออกมาเป็นผลสำเร็จตั้งแต่ไตรมาสแรกของปีนี้แล้ว เพราะทำให้บริษัทมีกำไรก่อนหักภาษีและค่าเสื่อม (อีบิทดา) เพิ่มขึ้นจากการที่ได้ดำเนินการดังกล่าวกว่า 50 ล้านเหรียญสหรัฐ และคาดว่าทั้งปีผลของการสร้างมูลค่าเพิ่มในผลิตภัณฑ์จะอยู่ที่ 177 ล้านเหรียญสหรัฐ
นอกจากนี้ บริษัทยังคาดว่าผลจากการเพิ่มมูลค่าเพิ่มในการผลิตจะทำให้อีบิทดาของบริษัทในปี 2560 เติบโต 30% จากฐานอีบิทดาในปี 2555 ซึ่งอยู่ที่ระดับ 5.5 หมื่นล้านบาท
“ปีนี้หากราคาน้ำมันและผลิตภัณฑ์เท่ากับปีที่ผ่านมา ผลงานก็จะโตดีกว่าปีก่อนเพราะมีผลกำไรจากการเพิ่มมูลค่า แต่ขณะนี้แนวโน้มราคาผลิตภัณฑ์และส่วนต่างราคาผลิตภัณฑ์ (สเปรด) จะดีกว่าปีก่อน ซึ่งคาดว่าจะอยู่ที่ 500 เหรียญสหรัฐต่อตัน ทำให้มั่นใจว่าผลดำเนินงานดี โดยคาดว่าน้ำมันดิบ 100 เหรียญสหรัฐ ขณะที่ราคาพาราไซลีนน่าจะอยู่ที่ระดับ 600 เหรียญสหรัฐต่อตัน เพิ่มจาก 300 เหรียญสหรัฐต่อตัน”
นายอนนต์ กล่าวอีกว่า แม้ในช่วงระยะ 5 ปีจากนี้ การเติบโตของยอดขายบริษัทจะโตเฉลี่ยไม่มากในอัตรา 23% แต่ในแง่ของกำไรจะโตจากการได้เพิ่มมูลค่าเข้ามาสนับสนุน
นอกจากนี้ ในอีก 5 ปีหลังของแผน 10 ปี บริษัทจะเริ่มรับรู้จากการออกไปลงทุนในต่างประเทศ ทั้งจากมาเลเซีย อินโดนีเซีย จากขณะนี้ได้ทำการศึกษาในการร่วมทุนกับเปอโตมนาอินโดนีเซียและที่มาเลเซีย 
นายอนนต์ กล่าวยืนยันอีกว่า บริษัทไม่มีแผนควบรวมกิจการกับบริษัท ไออาร์พีซี (IRPC) อย่างแน่นอน แต่ยอมรับว่าจะมีเพียงการร่วมกันทำงานเป็นโครงการไป เช่น การกลั่นน้ำมันกำมะถันสูงเป็นมาตรฐานยูโรโฟร์
ทั้งนี้ ในไตรมาสแรก PTTGC มีรายได้จากการขาย 68,964 ล้านบาท ลดลง 6.7% เมื่อเทียบจากงวดเดียวกันปีก่อน เป็นผลจากราคาผลิตภัณฑ์ลดลง 10%